Marcus André Berg

Marcus André Berg () er ein norsk organist og komponist. Frå 1. januar 2025 er han leiande domorganist ved Oslo domkyrkje. 

 Biografi 
Berg er fødd 7. august 1988 og vaks opp i Skudeneshavn på Karmøy i Rogaland fylke. Interessa for orgel byrja i 13-årsalderen, og han fekk undervisning hjå den dåverande lokale kantoren, Julia Harbrecht. På musikklinja ved Skeisvang vidaregåande skule hadde han organisten ved Vår Frelser kyrkje i Haugesund, Njål Steinsland, som lærar i orgel.

 Utdanning 
Berg fullførte i 2011 kandidatstudiet i kyrkjemusikk med fordjuping i orgelspel ved Noregs musikkhøgskole. To år seinare fullførte han mastergradstudiet i utøvande orgel ved same institusjon. I masterprosjektet sitt tok han for seg den franskromantiske orgelsymfonien med musikk av Franck, Widor, Vierne og Dupré. Eksamen bestod av fire symfoniar fordelte på to konsertar i Uranienborg kyrkje. Ved Noregs musikkhøgskole hadde han Bjørn Boysen, Harald Herresthal, Jon Laukvik og Terje Winge som lærarar i orgelspel, medan Inger-Lise Ulsrud var lærar i orgelimprovisasjon.

 Karriere 
Under mastergradsstudiet gjorde Berg teneste som kantor og organist ved Majorstuen kyrkje i Oslo. I 2013 vart han tilsett som kantor ved Vålerenga kyrkje i Oslo, og frå 2015 som domorganist ved Oslo domkyrkje. Frå 1. januar 2025 er han leiande domorganist ved Oslo domkyrkje etter Kåre Nordstoga. Studieåra 2013 til 2019 underviste Berg orgelelevar i Talentutviklingsprogrammet ved Noregs musikkhøgskole, og i tillegg kandidat- og vidareutdanningsstudentar i kyrkjemusikk det siste året.

Berg held jamleg solokonsertar i Oslo domkyrkje med klassisk repertoar og eigne improvisasjonar. Han opptrer også som gjesteorganist både nasjonalt og internasjonalt. Han har samarbeidd med mange ulike kor, ensemble og musikarar. Mellom anna kan nemnast samarbeidet med Vor Frelsers kirkekor i København og oppsetjingane deira av dirigent og komponist Lars Sømod sitt rekviem Ein song om tab og tru; - Odysse, komponert av Berg og Trond Kallevåg, ein komposisjon for orgel, live elektronikk og gitarar; - og bidrag med orgeltonar på Martin Horntvedt sitt Gouldian Finch-album Hatch. 

Frå hausten 2024 er Berg kunstnarisk leiar for konsertserien Internasjonale orgelkonsertar i kyrkjene Paulus og Sofienberg i Oslo. Berg har sete i styret for Oslo orgelfestival sidan byrjinga og er frå 2025 leier for festivalen.

 Komponist 
Berg er også komponist og har skrive musikk til både gudsteneste- og konsertbruk. To av komposisjonane hans er skrivne for tenor og orgel: "Stabat Mater" og "Messe i C". Sistnemnde er spelt inn og utgjeve i 2021

Marcus André Berg har særleg utmerkt seg som ein framifrå improvisator på orgel. I tillegg til det klassiske orgelrepertoaret har Berg særleg fordjupa seg i den franske symfoniske tradisjonen. 

Kjelder

Denne artikkelen bygger på «Marcus André Berg» frå ,  den 3. september 2025.  

Kategori:Folk frå Karmøy
Kategori:Norske komponistar
Kategori:Norske musikkprofessorar
Kategori:Norske organistar